  Майя Бывальцева Удмуртиысь агропром огъетэз «Зарни сӥзьыл – 2021» («Золотая осень – 2021») 23-тӥ огъяросси агровыставкаын возьматозы. Ужрад 5-8 коньывуонэ Москва улосвылын ортчоз. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Пыриськисьёслы но куноослы элькунлэн гурт возёсысьтыз валтӥсь ӧръёсты возьматозы. Одӥгез кужмоез соос пӧлын – тыметын чорыг будэтон. Озьы ик Удмуртия пудо вордон удысэныз данъяськыны быгатэ. Йӧл кысконъя элькунмы Россиысь вить устоосыз улосвылъёс пӧлы шеде. Таяз радэ геномной селекция сярысь вераын малпало, та ӵектосэз 2020-тӥ арын быдэсъяны кутскизы. Озьы ик экофермаын поттэм сыръёсын тодматозы, фермеръёслэн азинсконъёссы сярысь вералозы. Палэнэ уз кыльы гурт туризм но. 2022-тӥ арысен федерал министерство покчи гурт возёсъёслы «Агротуризм» грантъёс сётъяны чакла. Удмуртия выль программа борды итӥськыны дась. Озьы ик элькун Гурт интывылъёсты котыр ласянь азинтонъя кун программае мыло-кыдо пыриське. Кылсярысь, со улсын 2020-тӥ арын Шарканын лулчеберетъя усьтӥзы. Огъяросси адӟытон улсын котыре ӝӧк сьӧрын кенешонъёс, мастер-классъёс чакламын. Тӧрлык ёзэсъёслэн ыстэм муртъёссы, ужбергатӥсьёс, экспертъёс но ӧнерчиос агропром огъетэз азинтонъя валтӥсь ужпумъёсты эскерозы «Зарни сӥзьыл» гурт возёс удысын ужасьёслэн ӧнер нуналзылы сӥзем бадӟым концертэн йылпумъяськоз, со коньывуонлэн кыкетӥ арнянуналаз пусйиське – туэ 10-тӥ коньывуонэ. Тодэ вайытом, Удмуртиысь семья фермаос но гурт возёс кооперативъёс оглом 145 миллион манетлэсь трос грантъёс басьтозы.  Тегъёс: Удмуртия Россия гуртвозёс йӧл адӟытон  